Pyn | Slaai Sonder Blare
← As woorde ontbreek
Ek dink al hoe meer dat ons kleintoontjies net een doel het: om ons te herinner om te kyk waar ons loop. Min dinge is so seer soos om jou kleintoontjie teen die deur / bed / bank / kombuiskas te stamp. Dalk, as ons meer opgelet het oor waar om ons voete neer te sit, sou ek nie so maklik op 'n klein Lego-blokkie getrap (en besonders hard gevloek) het nie.
Sien, ons verwag pyn in sekere situasies: kindergeboorte, skoonma's, heupvervangings, wortelkanaalbehandelings en om op die skaal te klim na 'n laaaang vakansie. Maar ons vergeet dat klein dingetjies ook jou pyndrempel kan beproef. 'n Papier wat teen die verkeerde hoek oor jou hand gly, 'n velletjie langs jou wysvinger wat inskeur, 'n splinter wat uitsweer, 'n ingroeihaartjie onder jou oksel, 'n puisie so klein soos 'n kopspeld op jou bolip…
Ons nasie staar met pyn in ons oë na die Springbokke se telbord. My hart pyn as ek sien wat met ons kampusse gebeur. My ore pyn as ek na sinnelose kletsrym met harde doef-doef agtergrondmusiek moet luister. Vir pyn het die harlekyn gevra vir wyn… maar die hoofpyn die volgende oggend vra nie vir nog 'n glasie nie. Tieners is natuurlik die kenners van pyn. Gebroke harte, gekraakte selfbeelde, rooi kringe op rapporte, te min klieks op sosiale media… pleisters en pynstillers sal geen verligting bring nie.
Fisiese pyn kan verdoof word. Sekere mense is sommer net 'n pyn in my… wel, my intellek. Ek ervaar emosionele pyn as ek sien hoe sekere mense redeneer. Ek ervaar fisiese pyn as ek van die kameel se rug afkwetter. Ek ervaar angspyn oor die woord "afkwetter".
My man verduidelik dat as jy 'n koeël in jou knieg het, die pyn net sal verdwyn as jy die koeël verwyder. Vanaand sit daar 'n koeël in my bors. Ek moet terugstaan, afstand doen, omdraai, wegloop, anderpad kyk, 'n dowe oor gooi, op my tong byt… ek moet sekere mense en dinge groet om myself te pantser en my glimlag te bewaar. Vanaand is die pyn onverstaanbaar. More sal ek begryp dat dit eintlik positief van aard is. Ek doop dit: groeipyn.